BUDAPEST FŐVÁROS XVI. KERÜLETI ÖNKORMÁNYZAT

K I V O N A T

a 2015. március 25-én (szerdán) a Budapest XVI. kerületi Polgármesteri Hivatal nagytermében (1163 Budapest, Havashalom u. 43. fszt. 18.) a Budapest Főváros XVI. kerületi Önkormányzat Képviselő-testülete 5. számú *rendkívüli* ülésén készült jegyzőkönyvből.

H A T Á R O Z A T:

101/2015. (III. 25.) Kt. A Képviselő-testület az ülés napirendjét az alábbiak szerint állapítja meg:

**NAPIREND:**

1. Javaslat a Kertvárosi Sportlétesítményeket Üzemeltető Kft. Felügyelő Bizottságának 6/2015. (III. 20.) FB, valamint 7/2015. (III. 20.) FB számon hozott határozatai alapján előálló tulajdonosi és megbízói döntések meghozatalára

Előterjesztő: Kovács Péter polgármester

2. Javaslat a Kertvárosi Sportlétesítményeket Üzemeltető Kft.-vel közszolgáltatási feladatok ellátására vonatkozó szerződés megkötésére

Előterjesztő: Kovács Péter polgármester

(16 igen, 0 nem, 0 tartózkodás)

-.-.-.-.-.-.-.-

# NAPIREND: 1. Javaslat a Kertvárosi Sportlétesítményeket Üzemeltető Kft. Felügyelő Bizottságának 6/2015. (III. 20.) FB, valamint 7/2015. (III. 20.) FB számon hozott határozatai alapján előálló tulajdonosi és megbízói döntések meghozatalára

Előterjesztő: Kovács Péter polgármester

H A T Á R O Z A T:

102/2015. (III. 25.) Kt. A Képviselő-testület szavazási eredménye (2 igen, 12 nem, 2 tartózkodás) alapján az alábbi javaslat elfogadását **elvetette:**

„Budapest Főváros XVI. kerületi Önkormányzat Képviselő-testülete megvizsgálta a Kertvárosi Sportlétesítményeket Üzemeltető Kft. Felügyelő Bizottságának 2015. március 20-án kelt 6. és 7. számú határozatait, és megvizsgálta az azok alapjául szolgálójogi tényeket és jogsértéseket. Figyelembe vette, hogy a vizsgált szerződésekkel kapcsolatban a teljesítések nyilvántartásáról és elszámolásáról nem nyújtottak be anyagot, így az ügyet teljes mélységében feltárni nem lehetett. Ezért felkéri a Polgármestert, hogy a Kft. ügyvezetőjével, Rátonyi Gáborral szemben fegyelmi eljárást kezdeményezzen.

Határidő: 2015. március 31.

Felelős: Kovács Péter polgármester”

-.-.-.-.-.-.-.-

H A T Á R O Z A T:

103/2015. (III. 25.) Kt. A Képviselő-testület szavazási eredménye (2 igen, 9 nem, 5 tartózkodás) alapján az alábbi javaslat elfogadását **elvetette:**

„Budapest Főváros XVI. kerületi Önkormányzat Képviselő-testülete felkéri a Polgármestert, hogy vizsgálja meg a Tutajos Trend Oktatási és Szolgáltató Korlátolt Felelősségű Társasággal (cégjegyzékszám: 01-09-883008), valamint az OWS Óceán Oktatási és Szolgáltató Kft.-vel (cégjegyzékszáma: 01-09-174885) kötött szerződések megszüntetésének lehetőségét és vizsgálja meg, hogy milyen lehetőségei vannak a kerületi uszodákban az úszásoktatás folytatásának.

Határidő: 2015. április 22.

Felelős: Kovács Péter polgármester”

H A T Á R O Z A T:

104/2015. (III. 25.) Kt. Budapest Főváros XVI. kerületi Önkormányzat Képviselő-testülete megvizsgálta a Kertvárosi Sportlétesítményeket Üzemeltető Kft. Felügyelő Bizottságának 2015. március 20-án kelt 6. és 7. számú határozatait, és megvizsgálta az azok alapjául szolgáló jogi tényeket.

Budapest Főváros XVI. kerületi Önkormányzat Képviselő-testülete kifejezésre juttatja azon igényét, mely szerint a Kertvárosi Sportlétesítményeket Üzemeltető Kft. tevékenységének, gazdálkodásának és az üzemeltetésre átvett vagyonelemek hasznosításának ellenőrzésére a jövőben szigorúbb rendszert kíván alkalmazni.

Budapest Főváros XVI. kerületi Önkormányzat Képviselő-testülete felkéri a Kertvárosi Sportlétesítményeket Üzemeltető Kft. ügyvezetőjét, hogy jelen határozat kézhezvételétől számított 30 napon belül, a jelen előterjesztés szerint előkészített vagyonhasznosítási és gazdálkodási szabályzatait, a Felügyelő Bizottság véleményének kikérése után terjessze Budapest Főváros XVI. kerületi Önkormányzat Képviselő-testülete elé. A szabályzatban kerüljön nevesítésre, hogy szerződések, megállapodások aláírására a Kft. ügyvezetője kizárólag jogi ellenjegyzés mellett jogosult.

Budapest Főváros XVI. kerületi Önkormányzat Képviselő-testülete utasítja a Kertvárosi Sportlétesítményeket Üzemeltető Kft. ügyvezetőjét, hogy kísérelje meg az OWS Ocean Kft-vel kötött szerződés közös megegyezéssel történő megszüntetését, és ennek megtörténtét követő 15 napon belül a Tutajos Trend Kft-vel kötött szerződését közös megegyezéssel módosítsa úgy, hogy az ne tartalmazzon a bérlő részéről élő hosszabbítási jogot, a szerződés alapidőtartamán túl, valamint a szerződésből kitűnjön, hogy a Tutajos Trend Kft. melyik uszodában, milyen óraszámban használja a tanmedencét, illetve a pályákat, ebből mennyit és milyen időtartamban, és ezért pontosan mekkora díjat fizet. Amennyiben a szerződés rendelkezésre állást is tartalmaz, annak díját a szerződésmódosításban meg kell határozni, illetve a rendelkezésre állás kapcsán igénybe vett, illetve nem használt szolgáltatás elszámolásának módját is meg kell határozni.

Budapest Főváros XVI. kerületi Önkormányzat Képviselő-testülete felkéri a Kertvárosi Sportlétesítményeket Üzemeltető Kft. Felügyelő Bizottságát, hogy jelen határozat kézhezvételét követő 30 napon belül a Kft. vagyonhasznosításának és gazdálkodásának megfelelő ellenőrzéséhez szükséges új ügyrendjét terjessze a Budapest Főváros XVI. kerületi Önkormányzat Képviselő-testület elé.

Határidő: A határozat közlésére: 2015. március 30.

Felelős: Kovács Péter polgármester

(13 igen, 2 nem, 1 tartózkodás)

-.-.-.-.-.-.-.-

H A T Á R O Z A T:

105/2015. (III. 25.) Kt. Budapest Főváros XVI. kerületi Önkormányzat Képviselő-testülete megállapítja, hogy a Kertvárosi Sportlétesítményeket Üzemeltető Kft. ügyvezetője, a megbízási szerződésében foglalt kötelezettségeinek nem tett eleget, ugyanis a Kft által kötött szerződések megkötésénél az ügyvezetői tisztséget betöltő személyektől általában elvárható gondosság és a társaság érdekeinek elsődlegessége alapján történő ügyvezetés követelményeit nem teljesítette, valamint a Kft. az Önkormányzattal kötött Közszolgáltatási Szerződésének 4.9. pontjában foglaltakat, több alkalommal is, neki felróhatóan megszegte.

Fentiek miatt a Képviselő-testület úgy dönt, hogy az ügyvezető 154/2013. (V.8) Kt. határozatban foglalt megbízási díját az OWS Ocean Kft-vel kötött szerződés hatálybalépésének dátumára visszamenőleg, azaz 2014. június 16-ától kezdve az Ocean Trend Kft-vel kötött szerződés megszüntetésének dátumig visszamenőleg 10 %-al csökkenti oly módon, hogy azt a megbízó a megbízott jelen előterjesztésben foglalt határozatai meghozatalától számított 6 hónapon keresztül vonja le a megbízott esedékes megbízási díjából 6 egyenlő részletben.

Határidő: A határozat közlésére: 2015. március 31.

Felelős: Kovács Péter polgármester

(15 igen, 1 nem, 0 tartózkodás)

-.-.-.-.-.-.-.-

# NAPIREND: 2. Javaslat a Kertvárosi Sportlétesítményeket Üzemeltető Kft.-vel közszolgáltatási feladatok ellátására vonatkozó szerződés megkötésére

Előterjesztő: Kovács Péter polgármester

H A T Á R O Z A T:

106/2015. (III. 25.) Kt. Budapest Főváros XVI. kerületi Önkormányzat Képviselő-testülete hozzájárul a Kertvárosi Sportlétesítményeket Üzemeltető Kft.–vel kötendő, jelen előterjesztés 4. számú mellékletében szereplő közszolgáltatási szerződés megkötéséhez, ezzel egyidejűleg felhatalmazza a Polgármestert, hogy a közszolgáltatási szerződést a fentiek szerinti tartalommal írja alá.

Határidő: 2015. március 27.

Felelős: Kovács Péter polgármester

(15 igen, 0 nem, 1 tartózkodás)

-.-.-.-.-.-.-.-

H A T Á R O Z A T:

107/2015. (III. 25.) Kt. Budapest Főváros XVI. kerületi Önkormányzat Képviselő-testülete a 222/2014. (VIII. 24.), a 223/2014. (VIII. 24.) valamint a 224/2014. (VIII. 24.) számú határozatait visszavonja.

Határidő: 2015. március 25.

Felelős: Kovács Péter polgármester

(15 igen, 0 nem, 1 tartózkodás)

-.-.-.-.-.-.-.-

H A T Á R O Z A T:

108/2015. (III. 25.) Kt. Budapest Főváros XVI. kerületi Önkormányzat Képviselő-testülete a Kertvárosi Sportlétesítményeket Üzemeltető Kft. Alapító Okiratát az alábbiak szerint módosítja:

„1.3. A társaság székhelye: 1163 Budapest, Havashalom u. 41.

A társaság székhelye egyben a központi ügyintézés helye is.

1.4. A társaság telephelye(i):

1165 Budapest, Újszász u. 106-108.

1163 Budapest, Segesvár u. 26.

1165 Budapest, Bátony u. 1.”

*szöveg helyébe az alábbi szöveg lép:*

„1.3. A társaság székhelye: 1165 Budapest, Újszász u. 106.-108.

A társaság székhelye egyben a központi ügyintézés helye is.

1.4. A társaság telephelye(i):

1162 Budapest, Segesvár u. 26.

1165 Budapest, Bátony utca 1.

1165 **Budapest XVI. kerület, Bátony u. 3., Margit u. 147., Lőtér u 4. hrsz.: 106854/1”**

A képviselő-testület felkéri a Polgármestert, gondoskodjon a módosításokkal egységes szerkezetbe foglalt Alapító Okirat aláírásáról és annak a Cégbírósághoz történő – 30 napon belüli – megküldéséről.

Határidő: 2015. április 26.

Felelős: Kovács Péter polgármester

(15 igen, 0 nem, 1 tartózkodás)

-.-.-.-.-.-.-.-

**kmf.**

|  |  |
| --- | --- |
| **Ancsin László**  *jegyző* | **Kovács Péter**  *polgármester* |